b'\n_START_ARTICLE_\nLifosa\n_START_PARAGRAPH_\nLifosa on Leedus K\xc4\x97dainiai rajoonis K\xc4\x97dainiais aadressil Juodki\xc5\xa1kio g. 50 asuv keemiatehas. _NEWLINE_Tehas on \xc3\xbcks Ida-Euroopa suuremaid fosforv\xc3\xa4etiste tootjaid. Aastal 2007 oli seal 1000 t\xc3\xb6\xc3\xb6list._NEWLINE_Vabriku toodangu moodustavad t\xc3\xa4nap\xc3\xa4eval v\xc3\xa4\xc3\xa4velhape, fosforhape, alumiiniumfluoriid ja fosforv\xc3\xa4etised (diammooniumfosfaat ja monokaltsiumfosfaat (superfosfaat)). Aastal 2015 oli ettev\xc3\xb5tte kasum 73,4 miljonit eurot; sellest maksti dividendideks 30 miljonit eurot, 23 miljonit eurot suunati investeeringuteks.\n_START_SECTION_\nAjalugu\n_START_PARAGRAPH_\nTehase rajamist alustati aastal 1959, tootmine algas aastal 1963. Algselt tootis tehas \xc3\xbcksnes v\xc3\xa4\xc3\xa4velhapet, ent detsembrist algas ka fosforv\xc3\xa4etiste tootmine (superfosfaat). Aastast 1964 hakkas tehas tootma alumiiniumfluoriidi, aastast 1968 lisandus toodangu hulka ka ammofoss. Aastail 1975\xe2\x80\x921988 viidi seal l\xc3\xa4bi p\xc3\xb5hjalikud uuendust\xc3\xb6\xc3\xb6d; vanad tootmishooned lammutati ja nende asemele rajati uued. Aastast 1985 toodab tehas fosforhapet._NEWLINE_Aastal 1988 sulges tehas Leedu roheliste n\xc3\xb5udmisel vanad v\xc3\xa4\xc3\xa4velhappe tootmisliinid ja avas nende asemel uue. See t\xc3\xb5i kaasa kopsuv\xc3\xa4hi juhtumite v\xc3\xa4henemise selles piirkonnas. Tehas erastati aastal 1996. Aastast 2000 on tehas Euroopa suurim v\xc3\xa4\xc3\xa4velhappe tootja. Samal aastal avati tehase juures koostootmisjaam v\xc3\xb5imsusega 25 MW, mis kasutab \xc3\xa4ra v\xc3\xa4\xc3\xa4velhappe tootmisel eralduvat soojust. Aastal 2002 omandas vabriku aktsiate kontrollpaki vene ettev\xc3\xb5te EuroChem, mis on ka tehase peamine toorainega varustaja. Aastal 2004 sai tehas Leedu keskkonnakaitse preemia optimaalseima tootmise eest. Tehas on ka korduvalt v\xc3\xb5itnud aasta eksport\xc3\xb6\xc3\xb6ri tiitli._NEWLINE_Aastast 2013 toetab tehas spordikompleksi K\xc4\x97dainiai Arena.'